**PRANEŠIMAS SPAUDAI**

2025-11-04

**Artėja paraiškų teikimo terminas Nacionaliniams atsakingo verslo apdovanojimams**

**Socialinės apsaugos ir darbo ministerija primena, kad Lietuvos įmonės kviečiamos dalyvauti Nacionaliniuose atsakingo verslo apdovanojimuose (NAVA) 2025. Tai ilgametes tradicijas turintis konkursas, kasmet suburiantis organizacijas, siekiančias ne tik verslo rezultatų, bet ir teigiamų pokyčių visuomenėje įvairiose socialinės atsakomybės srityse. Paraiškų teikimo terminas artėja prie pabaigos - užpildytos paraiškos priimamos iki lapkričio 15 dienos imtinai.**

Šių metų konkurse įmonės kviečiamos pretenduoti į šešias nominacijas: „Metų darbovietė“, „Metų bendruomeniškiausia įmonė“, „Aplinkai draugiškiausia įmonė“, „Saugumą ir palankiausią emocinę aplinką kurianti darbovietė“, „Įvairovę skatinanti darbovietė“ ir pernai debiutavusi „Skaidrumą ir korupcijos prevenciją skatinanti įmonė“.

Geriausiai komisijos įvertintos organizacijos pelnys išskirtinį įvertinimą – „Metų socialiai atsakingos įmonės“ titulą, tampantį tvaraus ir atsakingo verslo vizitine kortele. Šiai nominacijai teikti paraiškos nereikia: apdovanojimas skiriamas įmonei, pateikusiai paraiškas į kelias ar visas nominacijas ir pasiekusiai didelę pažangą visose socialinės atsakomybės srityse.

Taip pat jau antrus metus konkurso nominacijoje „Metų darbovietė“ kviečiamos dalyvauti viešosios įstaigos, kuriose valstybei ir (ar) savivaldybei priklauso ne daugiau kaip 1/2 balsų visuotiniame dalininkų susirinkime. Tikima, kad tai paskatins rastis vis daugiau sektinų pavyzdžių kokybinius pokyčius patiriančiame viešajame sektoriuje.

**Kaip teikti paraiškas?**

Paraiškų skaičius neribojamas – pareiškėjai gali teikti paraiškas ir pavienėms, ir visoms nominacijoms laimėti. Kiekviena iš šių nominacijų skirstoma į tris kategorijas, atskirai apdovanojant labai mažas ir mažas įmones (iki 49 darbuotojų), vidutines (50–249 darbuotojai) ir dideles įmones (nuo 250 darbuotojų).

Užpildytas paraiškas reikia siųsti elektroniniu paštu post@socmin.lt iki lapkričio 15 dienos imtinai. Detalesnę informaciją, konkurso nuostatus ir patvirtintas paraiškų formas rasite čia. Jeigu pildant paraiškas dalyvaujančių įmonių atstovams kiltų klausimų, jie kviečiami kreiptis el. paštu nava@socmin.lt.

**Apie NAVA**

Nacionaliniai atsakingo verslo apdovanojimai (NAVA) – tai nuo 2008 metų vykdoma iniciatyva Lietuvoje, kuria siekiama didinti žinomumą apie įmonių socialinės atsakomybės naudą verslui, valstybei ir kiekvienam žmogui bei skatinti šalies įmones diegti veikloje socialinės atsakomybės principus.

NAVA organizuoja Socialinės apsaugos ir darbo ministerija. Konkurso vertinimo komisiją sudaro Ekonomikos ir inovacijų ministerijos, Aplinkos ministerijos ir kitų socialių partnerių atstovai.